**Cât îmi lipseşti**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cât îmi lipseşti de mult întreabă noaptea

Că ea mi-e confidentă când nu dorm,

Din zece stele, număr-o pe-a şaptea,

Acolo ţi-am lăsat cuneiform

Mesajul scrijelit în altă viaţă,

Nicicând n-am încetat să cred că-mi eşti

Postfaţa unei amintiri, prefaţă

A unui vis... de-ai ştii cât îmi lipseşti,

Te-ai naşte, ai întârziat milenii,

Eu am îmbătrânit citind în stele,

(M-au pus în lanţuri grele arienii)

Cât îmi lipseşti, întreabă-le pe ele.

- Cât îmi lipsești îți poate spune marea

Și valurile ce se sparg de stânci,

Privesc spre orizont, dar depărtarea

Îmi lasă-n suflet urme mai adânci,

Doar pașii tăi care aleargă noaptea

Prin visul meu, ca într-un cerc de foc,

Mi-aduc în zori de zi serenitatea

Și mă gândesc: azi, poate-avem noroc…

Hai să culegem stropi de poezie,

Eternități vor curge, simple ploi,

Vom fi iertați chiar și de erezie

Dacă pășim de mână amândoi.

Liliana Trif Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014